Jeremia 15 | Beibele Inthaneteng | Phetolelo ya Lefase le Lefsa
15 Jehofa a re go nna: Ge nkabe Moshe+ le Samuele+ ba be ba eme pele ga ka, gona moya wa ka o be o ka se be bathong ba.+ Ba be ba tla rakwa pele ga sefahlego sa ka, ba tloga.+
2 Ge e ba ba ka re go wena: ‘Re tla tloga re ye kae?’ Wena o re go bona: ‘Se ke seo Jehofa a se boletšego: “Mang le mang yo a swanetšwego ke bolwetši bjo bo bolayago, a ye bolwetšing bjo bo bolayago! Mang le mang yo a swanetšwego ke tšhoša, a ye tšhošeng! Mang le mang yo a swanetšwego ke tlala, a ye tlaleng!+ Mang le mang yo a swanetšwego ke bothopša, a ye bothopša!”’+
3 “‘Ke tla ba romela mehuta e mene ya dikotlo,’+ o re’alo Jehofa, ‘tšhoša ya go ba bolaya, dimpša tša go ba goga le dinonyana tša legodimo+ gotee le dibata tša lefase gore di ba je le go ba senya.
4 Ke tla ba dira gore e be selo sa go tšhoša mebušo ka moka ya lefase+ ka baka la Manase morwa wa Hesekia, kgoši ya Juda, ka baka la seo a se dirilego Jerusalema.+
5 O tla šokelwa ke mang, wena Jerusalema gomme o tla kwelwa ke mang bohloko,+ ke mang yo a tlago fapogela go wena go tlo botšiša ka tša katlego ya gago?’
6 “‘O ntahlile,’+ o re’alo Jehofa. ‘O duletše go katakatela morago.+ Ke tla go otlollela seatla sa ka, ka go senya.+ Ke lapišitšwe ke go go kwela bohloko.+
7 Ke tla ba ološa ka foroko+ dikgorong tša naga. Ke tla ba lobiša bana.+ Ke tla fediša batho ba ka ka ge ba se ba goma ditseleng tša bona.+
8 Go nna bahlologadi ba bona ke ba bantši kudu go feta lešabašaba la mawatle. Ke tla ba tlišetša mosenyi mosegare wa sekgalela, a tlela mma gotee le lesogana.+ Ke tla ba wišetša letšhogo le dikhuduego ba sa letela.+
9 Mosadi yo a belegego bana ba šupa o feletšwe ke matla; o felelwa ke moya.+ Letšatši la gagwe le sobetše e sa le mosegare;+ lona le hlabilwe ke dihlong la ba la lewa ke dihlong.’ ‘Ke tla gafela mašaledi a bona tšhošeng pele ga manaba a bona,’+ o re’alo Jehofa.”
10 Wena mma, ke yo madimabe+ ka gobane o mpelegile, nna motho wa ntwa le motho yo a nago le tshele le lefase ka moka.+ Ga ke a adima, gomme le bona ga se ba nkadima. Ka moka ga bona ba a nthogaka.+
11 Jehofa o itše: “Ruri ke tla le direla botse.+ Ruri ke tla le thuša nakong ya bošula+ le nakong ya tlalelo malebana le lenaba.+
12 Na motho a ka robaganya tšhipi, tšhipi e tšwago leboa gotee le koporo?
13 Matlotlo a lena le mahumo a lena ke tla a gafela go hulwa ka ntle le theko,+ eupša e le bakeng sa dibe ka moka tša lena dileteng ka moka tša lena.+
14 Ke tla a fetišetša le manaba a lena nageng yeo le sa kago la e tseba.+ Mollo o goteditšwe bogaleng bja ka.+ O goleditšwe lena.”
15 Wena o tsebile.+ Jehofa, nkgopole+ gomme o ntšhetše le go ntefeletša go batlaiši ba ka.+ O se ke wa mphediša ka ge o diega go galefa.+ Ela hloko go rwala ga ka kgobošo ka baka la gago.+
16 Ge ke hwetša mantšu a gago ke ile ka a dira dijo tša ka;+ lentšu la gago le ntlišetša tlhalalo+ le lethabo pelong+ ya ka; gobane ke bitšwa ka leina la gago,+ wena Jehofa Modimo wa madira.+
17 Ga se ka dula le bao ba dirago metlae+ gomme ba hlalala.+ Ke ituletše ke nnoši ka baka la seatla sa gago,+ ka gobane o ntladitše kgalefo ya gago.+
18 Ke ka baka la’ng bohloko bja ka bo sa fele+ gomme ntho ya ka e sa fole?+ E ganne go fola. Ruri go nna o swana le sediba seo se forago,+ o swana le meetse ao a ka se botwego.+
19 Ka gona se ke seo Jehofa a se boletšego a re: “Ge o ka boa, gona ke tla go buša.+ O tla ema pele ga ka.+ Ge e ba o ka ntšha dilo tša bohlokwa dilong tše di hlokago mohola, gona o tla ba bjalo ka molomo wa ka. Bona ba tla boela go wena, eupša wena o ka se boele go bona.”
20 “Ke go dirile morako wa koporo o tiilego bathong ba;+ ba tla lwa le wena, eupša ba ka se go fenye.+ Ka gobane ke na le wena gore ke go phološe+ le go go hlakodiša,” o re’alo Jehofa.
21 “Ke tla go hlakodiša seatleng sa ba babe+ gomme ka go lopolla seatleng sa batho ba šoro.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D15%26wtlocale%3DSE%26srcid=share⊂ject=Bala Beibele Inthaneteng